Solidariteit gedwing om regstappe teen Denel in te stel - Solidariteit WêreldSolidariteit Wêreld
Tuis › Mediaverklarings › Solidariteit gedwing om regstappe teen Denel in te stel
Solidariteit is ontstoke nadat Denel sy werkers in kennis gestel het dat hul Julie-salarisse dalk nie betyds betaal sal kan word nie.
“Dit is totaal onaanvaarbaar as salarisse nie betyds betaal word nie en ons veroordeel dit. Dit hou enorme en verreikende gevolge in en Solidariteit is gereed om Denel die stryd aan te sê,” het Helgard Cronjé, Solidariteit se koördineerder vir die verdedigings- en lugvaartsektor, gesê.
Denel bly vol vertroue dat hy van die regering se volgehoue steun verseker is en glo dat hy die broodnodige herkapitalisering teen die einde van September 2019 sal ontvang.
“Die gedagte dat Denel nie die betaling van die Julie-salarisse kan waarborg nie is, om die minste te sê, totaal onaanvaarbaar. Herkapitalisering sal op sy eie nie Denel se finansiële krisis oplos nie. Dit is hoogstens ʼn korttermynoplossing,” het Cronjé gesê.
Indien salarisse weer nie ten volle betaal word nie het Solidariteit geen ander keuse as om dringend voort te gaan met regstappe teen Denel nie.
“Bestuur se kommunikasie met werknemers is meer deursigtig en die vakbonde waardeer die bestuur se pogings, maar die werklikhede wat ons lede in die gesig staar, bly steeds staan en as ʼn vakbond moet ons doen wat ons te doen staan om ons lede se regte te beskerm,” het Cronjé gewaarsku.